b'\n_START_ARTICLE_\nGjallarhorn\n_START_PARAGRAPH_\nGjallarhorn er, if\xc3\xb8lge Snorre Sturlasons eddadikt Gylfaginning, hornet til guden Heimdall i den norr\xc3\xb8ne mytologien._NEWLINE_Dette hornet kunne h\xc3\xb8res i b\xc3\xa5de menneskenes verden og gudenes verden, og til og med i underverdenen, og brukes til \xc3\xa5 vekke gudene dersom det er fare p\xc3\xa5 ferde, s\xc3\xa6rlig dersom noen fors\xc3\xb8ker \xc3\xa5 komme seg over Bifrost, broen mellom \xc3\x85sgard og Midgard, som Heimdall vokter. Dette hornet skal ogs\xc3\xa5 markere starten p\xc3\xa5 Ragnarok, verdens undergang._NEWLINE_Navnet Gjallarhorn brukes ogs\xc3\xa5 om det (drikke-)hornet som Mime drikker av fra Mimesbr\xc3\xb8nnen for \xc3\xa5 f\xc3\xa5 visdom. Ogs\xc3\xa5 eddadiktet Grimnism\xc3\xa5l antas \xc3\xa5 referere til Heimdalls horn som et drikkehorn. Den doble bruken av hornet - som bl\xc3\xa5seinstrument og som drikkehorn - har v\xc3\xa6rt allment kjent ogs\xc3\xa5 i den \xc2\xabmenneskelige\xc2\xbb verden fra tidlig jernalder. Hornet som varsling i strid er ogs\xc3\xa5 kjent fra andre land, jf. den frankiske sagnhelten Rolands olifant - et bl\xc3\xa5seinstrument laget av elfenben.'